钦定古今图书集成/明伦汇编/官常典/第329卷 > 周
## 钦定古今图书集成/明伦汇编/官常典/第329卷 > 周

周制，“以司空掌邦土”，其属六十。

按《书经周官》：“司空掌邦土，居四民，时地利。”

〈蔡传〉“《冬官》卿主国空土以居士、农工商四民，顺天时以兴地利。”按：《周礼冬官》则记考工之事，与此不同。盖本阙《冬官》，汉儒以《考工记》当之也。

按《洪范》“三八政，四曰司空。”

〈蔡传〉司空掌土，所以安其居也。

按《礼记王制》：“司空执度，度地，居民山川沮泽，时四时，
量地远近，兴事任力。凡使民任老者之事，食壮者之
食。”

按《月令》季春之月，命司空曰：“时雨将降，下水上腾，循
行国邑，周视原野，修利堤防，道达沟渎，开通道路，毋
有障塞。”是月也，命工师令百工审五库之量：金、铁、
皮、革、筋、角、齿、羽、箭、干、脂、胶、丹、漆，毋或不良。

〈注〉五库者，金、铁为一库，皮、革、筋为一库，角、齿为一库，羽、箭、干为一库，脂、胶、丹、漆为一库。视诸物皆有旧法，谓之“量。”一说多寡之数也。

按《周礼天官》太宰之职，“掌建邦之六典，以佐王治邦
国；六曰事典，以富邦国，以任百官，以生万民。”

〈注〉《事典》，司空之职也。

《小宰》之职，以官府之六属举邦治，六曰“冬官，其属六
十，掌邦事。大事则从其长，小事则专达。”

按：《冬官》阙。

按：《订义》赵氏曰：“‘先王建官，始于《天官》掌邦治，至冬官而经理之事终矣。名官以冬，此其旨也。工，百工也；考，察也，以其精巧工于制器，故谓之工；以其所制之器，从而察其善不善，故谓之考。小宰六曰冬官，其属六十，掌邦事’。则冬官之事不止于制器，记者止谓之考工” ，何也？郑注云：“此篇司空之官也。《司空》篇亡，汉兴，购” 求千金弗得，此前世识其事者记录以备大数尔。然秦火之后，司空居四民时地利之事亡矣，先儒据所闻者记之而已。今观所记，如营国为沟洫等事，尚有居四民时地利之遗意，但不若制器之为详，岂非当时诸儒于先王制器之法闻之颇悉，故记之特备欤？至于有一二可疑者，意其古制不可悉闻，则间自为说，以补其亡尔。苟干理未大戾，当尊《经》可也。

王东岩按：“汉儒谓《冬官》亡补，以《考工记》司空果亡乎？以《周官》司空之掌考之，《司空》未可以为亡也，夫《周官》言司空掌邦土、居四民、时地利，凡经言田莱沟洫都邑涂巷者非邦土而何？农工商贾市井里室庐者非居民而何？桑麻谷粟之所出、山泽林麓之所生，非地利而何？及考《小宰》言六官设属各有六十，今治官之” 属六十有三，教官之属七十有九，礼官之属七十有一，政官之属六十有六。意者秦火之馀，简编脱落，司空之属错杂五官之中，先儒莫之能辨，遂以《考工记》补之，其实《司空》一官，未尝亡也。夫《考工记》可以补《周官》者，非三十工之制，有合周之遗法也。独《考工》之序，其议论有源委，非深于道者莫能之。夫论百工之事，不止于工上立《说上》，而本于王公士大夫，则知工虽未伎，非王公发明乎是理，士大夫推而行之，其艺固不能以自成。

下而及于商旅农妇，则知工虽有巧，非商旅之懋迁，货贿农夫之饬力，地财妇工之化治丝麻，其材于何而取给也？创此者有知，述此者有功。业则传于世，守功则归于圣，人工何尝独立于天地间，能使器利用便乎？惟此等议论近古，足以发明圣经之旨，此所以取而为《补亡》之书也。如舍此而索于制度之末，则论周人上舆，奚及乎“上梓”、“上匠”之制？论周人明堂，奚取乎“世室、重屋”之制？言“沟恤浍川”，非遂人之制也，言“旗旗旟旐”，非司马、司常、巾车之制也。其他纤悉有不尽信者甚多，概以为周家之制度，岂其然乎？〈按：工部四司，其见于《周礼》者，如《地官》“山虞” 、“林衡” 、“川衡” 、《泽虞》，《夏官》“掌固” 、“司险” 等职，俱同于各司职掌。其他有事营度，散见于五官者不一，未敢臆为收录，恐括一反以漏百也。〉

按《史记管蔡世家》：“周公举康叔为周司寇，冉季为周
司空，以佐成王治，皆有令名于天下。”